

Деловодни број:02/18-17

Датум: 14.05.2024.

**ПРАВИЛНИК О ПРАВИМА, ОБАВЕЗАМА И ОДГОВОРНОСТИМА УЧЕНИКА**

**МУЗИЧКЕ ШКОЛЕ „ЈОСИФ МАРИНКОВИЋ“ ЗРЕЊАНИН**

Мај 2024.године

На основу члана 99. став 3. и члана 119. став 1. тачка 1., а у вези са чланом 79. - 87. Закона о основама система образовања и васпитања ("Службени гласник РС" бр. 88/17, 27/18 – др.закон, 10/19, 27/18-др. закон, 6/20, 129/21 и 92/23) и члана 30.став 1. тачка 1. Статута Музичке школе „Јосиф Маринковић“ Зрењанин ( деловодни број 2108 од 19.11.2018.године, деловодни број 02/8-30 од 01.03.2019.године, деловодни број 02/8-44 од 22.04.2019.године, деловодни број 02/8-50 од 15.05.2019.године, деловодни број 02/8-39 од 21.05.2020.године, деловодни број 02/342 од 11.10.2021.године и деловодни број 02/13-16 од 12.04.2022.године), Школски одбор Музичке школе „Јосиф Маринковић“ Зрењанин , на седници одржаној дана 14.05.2024. године, једногласно је донео

**П Р А В И Л Н И К**

**О ПРАВИМА, ОБАВЕЗАМА**

**И ОДГОВОРНОСТИ УЧЕНИКА**

**Музичке школе „Јосиф Маринковић“ Зрењанин**

**I ОПШТЕ ОДРЕДБЕ**

**ПРАВА ДЕТЕТА И УЧЕНИКА**

**Члан 1.**

Овим Правилником утврђују се права, обавезе, одговорност ученика ( дисциплинска и материјална), васпитно-дисциплински поступак, васпитне и васпитно-дисциплинске мере, рокови, орган који спроводи поступак и правна заштита ученика ( у даљем тексту: Правилник) , Музичке школе „Јосиф Маринковић“ Зрењанин (у даљем тексту: Школа ).

**Члан 2.**

Права детета и ученика остварују се у складу са потврђеним међународним уговорима, Законом о основама система образовања и васпитања ( у даљем тексту: Закон ) и другим законима, Статутом и овим Правилником.

Школа, односно запослени у школи дужни су да обезбеде остваривање права детета и ученика, а нарочито право на:

1. квалитетан образовно-васпитни рад који обезбеђује остваривање принципа и циљева из члана 7. и 8. Закона,
2. уважавање личности;
3. подршку за свестрани развој личности, подршку за посебно исказане таленте и њихову афирмацију;
4. заштиту од дискриминације, насиља, злостављања и занемаривања;
5. благовремену и потпуну информацију о питањима од значаја за образовање и васпитање;
6. информације о правима и обавезама;
7. учествовање у раду органа школе, у складу са овим и посебним законом;
8. слободу удруживања у различите групе, клубове и организовање ученичког парламента;
9. јавност и образложење оцене и подношење приговора на оцену и испит;
10. покретање иницијативе за преиспитивање одговорности учесника у образовно-васпитном процесу уколико права из става 2. тач. 1)-9) овог члана нису остварена;
11. заштиту и правично поступање установе према детету и ученику;
12. стипендију, кредит, смештај и исхрану у дому ученика, у складу са посебним законом;
13. друга права у области образовања и васпитања, у складу са законом.

**Члан 3.**

Ученик, родитељ, односно други законски заступник детета и ученика може да поднесе писмену пријаву директору установе у случају повреде права члана 2. став 2 овог Правилника или непримереног понашања запослених према детету и ученику у року од осам дана од дана сазнања о повреди права.

Запослени у Школи дужан је да одмах по сазнању, а најкасније наредног радног дана, поднесе писмену пријаву директору да је учињена повреда права детета и ученика.

Директор је дужан да пријаву из става 1. и 2. овог члана размотри и да, уз консултацију са учеником и родитељем, односно другим законским заступником детета и ученика, као и запосленим одлучи и предузме одговарајуће мере, у року од осам дана од дана пријема пријаве.

**ОБАВЕЗЕ УЧЕНИКА**

**Члан 4.**

У остваривању својих права ученик не сме да угрожава друге у остваривању права.

Ученик има обавезу да:

1. редовно похађа наставу и извршава школске обавезе;
2. поштује правила понашања у школи, одлуке директора и органа школе;
3. ради на усвајању знања, вештина и ставова утврђених школским програмом, прати сопствени напредак и извештава о томе наставнике и родитеље, односно друге законске заступнике;
4. не омета извођење наставе и не напушта час без претходног одобрења наставника;
5. поштује личност других ученика, наставника и осталих запослених у школи;
6. чува имовину школе и чистоћу и естетски изглед школских просторија;
7. стара се о очувању животне средине и понаша у складу са правилима еколошке етике.

**ДИСЦИПЛИНСКА ОДГОВОРНОСТ УЧЕНИКА**

**Члан 5.**

Ученик може да одговара за

1. лакшу повреду обавезе која је утврђена овим Правилником,
2. тежу повреду обавезе која је у време извршења била прописана Законом и
3. повреду забране из чл. 110-112. Закона.

**Појачани васпитни рад**

**Члан 6.**

Према ученику који врши повреду правила понашања у школи или не поштује одлуке директора и органа школе, неоправдано изостане са наставе пет часова, односно који својим понашањем угрожава друге у остваривању њихових права, као и у случају сумње да је починио тежу повреду обавезе ученика и повреду забране из чл. 110–112. Закона, школа уз учешће родитеља, односно другог законског заступника, појачава васпитни рад.

Појачани васпитни рад остварује се активностима: у оквиру одељењске заједнице, стручним радом одељењског старешине, педагога, психолога и посебних тимова.

Када је неопходно, школа сарађује и са одговарајућим установама социјалне, односно здравствене заштите, ради одређивања и пружања подршке ученику у вези са променом његовог понашања.

Одељењски старешина, заједно са стручним сарадницима, односно са тимом за заштиту од дискриминације, насиља, злостављања и занемаривања или тимом за инклузивно образовање, **план појачаног васпитног** рада који траје најкраће до окончања васпитно-дисциплинског поступка.

Одељењски старешина води посебну **педагошку евиденцију о појачаном васпитном раду** у коју се уносе подаци о: догађају, учесницима, временској динамици, предузетим активностима и мерама и оствареним резултатима тог рада.

**Резултате појачаног васпитног рада,** на основу заједничког извештаја одељенског старешине, стручних сарадника и тимова, директор, односно наставничко веће узима у обзир приликом изрицањa васпитно - дисциплинске мере.

Са учеником који ван простора школе, односно другог простора у коме школа остварује образовно-васпитни рад, учини повреду забране из чл. 110-112. овог закона, школа у складу са извештајем спољашње мреже заштите појачава васпитни рад, уз предузимање других активности у складу са прописима којима се уређују: критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.

У оквиру појачаног васпитног рада са ученицима **реализује се и друштвено-корисни, односно хуманитарни рад.**

Када се друштвено-користан рад користи као једна од активности појачаног васпитног рада представља облик ресторативне дисциплине којим се омогућава умањивање или отклањање начињене штете, односно последица те штете, развија свест о одговорности и последицама сопственог и понашања других и поправљају односи укључених страна.

Када се користи у оквиру појачаног васпитног рада циљ одређивања друштвено-корисног рада у Школи, јесте превенција непожељног и друштвено неприхватљивог понашања ученика кроз развој пожељних и позитивних облика понашања.

Наставник, односно стручни сарадник у школи, за развијање пожељних/позитивних облика понашања ученика и конструктивно решавање конфликата примењује саветодавни рад, технику дијалога, радионичарски рад, поступак школске медијације, укључује вршњачку медијацију и друго.

**Лакше повреде обавеза**

**Члан 7.**

Лакше повреде обавеза ученика су:

1. непоштовање Правила понашања у школи ( која не представљају тежу повреду обавеза ученика, или повреду забране прописане Законом и овим Правилником), других општих аката Школе и непоштовање одлука надлежних органа Школе;
2. неоправдано изостајање са наставе или других облика образовно-васпитног рада до 25 часова у току школске године;
3. неоправдано кашњење на редовну наставу или друге облике образовно-васпитног рада;
4. напуштање часа или других активности у Школи без одобрења;
5. коришћење мобилног телефона,електронских уређаја и других средстава којима се ремети дисциплина на часу или на другим облицима образовно-васпитног рада, а којима се не угрожавају права других и не служи за превару у поступку оцењивања;
6. недолично, односно непристојно понашање према ученицима, наставницима, стручним сарадницима и другим запосленима у Школи или трећим лицима, у просторијама Школе или за време извођења образовно-васпитног рада који се изводи изван њих;
7. немаран однос према раду, наставним средствима и имовини Школе и установа у којима се обављају ваннаставне активности;
8. недисциплиновано понашање у учионици и другим школским просторијама за време трајањанаставе, испита, одмора, као и за време спортских, културних и других активности;
9. непримерено одевање у Школи у складу са Правилима понашања;
10. нечување од оштећења, губитка или уништења ђачке књижице, сведочанства или друге јавне исправе које Школа издаје;
11. оштећење школске зграде, школске имовине ( просторија, инвентара, инсталација ) и школског дворишта;
12. оштећења или уништења личних ствари и прибора других ученика, наставника или других запослених у школи;
13. недавање на увид родитељу, односно другом законском заступнику ђачке књижице, односно необавештавање родитеља, односно другог законског заступника о резултатима учења и владања и непреношење порука одељењског старешине, других наставника и стручних сарадника;
14. небрига о личној хигијени и уредности и хигијени школских просторија;
15. насилно понашања са првог нивоа Правилника о протоколу поступања у установи у одговору на насиље, злостављање и занемаривање;
16. употреба електронских цигарета у просторијама Школе као и другим просторијама ван Школе у којима се обавља настава;
17. покушај крађе имовине Школе, привредног друштва, предузетника, ученика или запосленог;

**Теже повреде обавеза**

**Члан 8.**

Теже повреде обавеза ученика су:

1. уништење, оштећење, скривање, изношење, преправка или дописивање података у евиденцији коју води школа или друга организација, односно орган;
2. преправка или дописивање података у јавној исправи коју издаје школа или орган, односно исправи коју изда друга организација;
3. уништење или крађа имовине школе, дома ученика или друге организације или органа у чијем објекту остварује право на смештај, исхрану и васпитни рад,привредног друштва, предузетника, ученика или запосленог;
4. поседовање, подстрекавање, помагање, давање другом ученику и употреба психоактивних супстанци, односно алкохола, дрога и никотинских производа.
5. уношење у школу или другу организацију оружја, пиротехничког средства или другог предмета којим може да угрози или повреди друго лице;
6. понашање ученика којим угрожава властиту безбедност или безбедност других ученика, наставника и запослених у школи, у школским и другим активностима које се остварују ван школе, а које школа организује и које доводи до њиховог физичког и психичког повређивања;
7. употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања;
8. неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештавања родитеља, односно другог законског заступника од стране школе;
9. учестало чињење лакших повреда обавеза у току школске године, под условом да су предузете неопходне мере из члана 6. става 1. овог Правилника ради корекције понашања ученика.

За повреде из тач. 8) и 9) овог члана обавезна је поступност у изрицању мера.

Ученик, родитељ, односно други законски заступник одговара за материјалну штету коју ученик нанесе школи, намерно или из крајње непажње, у складу са законом.

**ПОВРЕДЕ ЗАБРАНЕ**

**Забрана дискриминације**

**Члан 9.**

У Школи су забрањене дискриминација и дискриминаторско поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, ограничавање или давање првенства), у односу на лице или групе лица, као и на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

**Забрана насиља, злостављања и занемаривања**

**Члан 10.**

У Школи је забрањено физичко, психичко, социјално, сексуално, дигитално и свако друго насиље, злостављање и занемаривање запосленог, детета, ученика, одраслог, родитеља односно другог законског заступника или трећег лица у Школи.

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности детета, ученика и одраслог.

Занемаривање и немарно поступањеје пропуштање родитеља, друге особе која је преузела бригу о детету и ученику, установе или запосленог да у оквиру расположивих средстава обезбеди услове за правилан развој детета и ученика у свим областима, а што може да наруши његово здравље и развој.

Занемаривање у Школи обухвата: ускраћивање појединих облика образовно-васпитног рада неопходних детету и ученику; нереаговање на сумњу о занемаривању или на занемаривање од стране родитеља; пропусте у обављању надзора и заштите детета и ученика од повређивања, самоповређивања, употребе алкохола, дувана, наркотичког средства или психоактивне супстанце, укључивања у деструктивне групе и организације и др.

Школа је дужна да одмах поднесе пријаву надлежном органу ако се код детета, ученика или одраслог примете знаци насиља, злостављања или занемаривања.

Ако постоји сумња или сазнање о насиљу, злостављању и занемаривању детета и ученика у породици, директор без одлагања обавештава надлежно јавно тужилаштво, полицију и центар за социјални рад који предузимају даље мере у складу са законом.

У свим ситуацијама када се непосредно дешава насиље или постоји оправдан разлог да се сумња да ће доћи до насиља услед непредузимања хитних мера заштите, без обзира на узраст учесника ситуације насиља, Школа одмах обавештава полицију ради спречавања даљег вршења насиља и обезбеђивања помоћи и заштите.

**Физичко насиље** је понашање које може да доведе до стварног или потенцијалног телесног повређивања детета, ученика или запосленог; физичко кажњавање деце и ученика од стране запослених и других одраслих особа.

**Психичко насиље** је понашање које доводи до тренутног или трајног угрожавања психичког и емоционалног здравља и достојанства детета и ученика или запосленог.

**Социјално насиље** и злостављање је понашање којим се искључује дете и ученик из групе вршњака и различитих облика социјалних активности, одвајањем од других, неприхватањем по основу различитости, ускраћивањем информација, изоловањем од заједнице, ускраћивањем задовољавања социјалних потреба.

**Дигитално насиље** је злоупотреба информационих технологија која може да има за последицу угрожавање достојанства личности и остварује се слањем порука, видео записа, електронском поштом, СМС-ом, ММС-ом, путем веб-сајта (wеб сите), четовањем, укључивањем у форуме, социјалне мреже и објављивањем садржаја или поверљивих личних података без сагласности (информација, слика, видео снимака и сл.).

Осим наведених облика, насиље и злостављање препознаје се и кроз: злоупотребу, сексуално насиље, насилни екстремизам, трговину људима, експлоатацију детета и ученика, породично насиље и др.

**Кризни догађај** је у већини случајева непредвидив догађај са потенцијално негативним последицама. Тај догађај и његове последице могу проузроковати значајну штету особама које су непосредно или посредно изложене кризном догађају.

Школа је дужна да надлежном органу пријави сваки облик насиља, злостављања и занемаривања у установи почињен од стране родитеља, односно другог законског заступника или трећег лица у установи.

Министарство врши пријем пријава у вези са насиљем, злостављањем и занемаривањем ученика путем софтверског решења - Националне платформе за превенцију насиља које укључује децу – **Чувам те.”**

Протокол поступања у установи у одговору на насиље, злостављање и занемаривање, садржај и начин спровођења превентивних и интервентних активности, услове и начине за процену ризика, начине заштите од насиља, злостављања и занемаривања, као и могућност коришћења софтверског решења – Националне платформе за превенцију насиља које укључује децу – Чувам те, прописује министар.

**Забрана понашања које вређа углед, част или достојанство**

**Члан 11.**

У Школи је забрањено свако понашање запосленог према детету, ученику и одраслом; детета, ученика и одраслог према запосленом; родитеља, односно другог законског заступника или трећег лица према запосленом; запосленог према родитељу, односно другом законском заступнику; детета, ученика и одраслог према другом детету, ученику или одраслом, којим се вређа углед, част или достојанство.

**Члан 12.**

Школа обавештава Министарство о повреди забране из чл. 110–112. Закона, односно члана 9-11 овог Правилника у складу са прописима којима се уређују: критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.

**ВАСПИТНО-ДИСЦИПЛИНСКИ ПОСТУПАК**

**Члан 13.**

За теже повреде обавеза ученика и за повреде забране из чл. 9-11. овог Правилника Школа води васпитно-дисциплински поступак о којем обавештава родитеља, односно другог законског заступника ученика.

За учињену тежу повреду обавезе ученика директор закључком покреће васпитно-дисциплински поступак најкасније **у року од пет радних дана од дана сазнања**, а за учињену повреду забране из чл. 9-11. овог Правилника закључком покреће поступак одмах, а **најкасније у року од два радна дана од дана сазнања**, о чему одмах, а најкасније наредног радног дана, обавештава родитеља, односно другог законског заступника.

За учињене теже повреде обавеза ученика из **члана 83. став 8. тач. 4) и 5) Закона,** односно чл. 8.став1. тачка 4) и 5) овог Правилника директор закључком покреће васпитно-дисциплински поступак одмах, а најкасније у року од два радна дана од дана сазнања, о чему одмах обавештава родитеља, односно другог законског заступника.

Директор води поступак и окончава га решењем.

У васпитно-дисциплинском поступку ученик, уз присуство родитеља, односно другог законског заступника, као и сви остали учесници и сведоци морају бити саслушани и дати писану изјаву.

Уколико се родитељ, односно други законски заступник ученика, који је уредно обавештен, не одазове да присуствује васпитно-дисциплинском поступку, директор школе поставља одмах, а најкасније наредног радног дана, психолога, односно педагога установе да у том поступку заступа интересе ученика, о чему одмах обавештава центар за социјални рад.

Школа обавештава ученика, родитеља, односно другог законског заступника ученика, све учеснике и сведоке о дану , времену и месту саслушања или давања писмене изјаве.

О вођењу васпитног-дисциплинског поступка води се записник.

Записник садржи податке о ученику против кога се води васпитно-дисциплински поступак и податке о свим учесницима и сведоцима позваним на расправу, опис теже повреде обавезе ученика, односно забране , време, место и начин извршења повреде, утврђен број неоправданих изостанака утврђене доказе за извршену тежу повреду обавезе, постојање олакшавајућих, односно отежавајућих околности.

Записник потписују директор, сви присутни на расправи и записничар.

Васпитно-дисциплински поступак **окончава се доношењем решења у року од 30 дана од дана покретања.**

У случају учињене теже повреде обавеза ученика из **члана 83. став 8. тач. 4) и 5) Закона),** односно чл. 8.став 1. тачка 4) и 5) овог Правилника и повреде забране, васпитно-дисциплински поступак **окончава се доношењем решења у року од 20 дана од дана покретања.**

Након појачаног васпитног рада предузимањем неопходних активности које доведу до позитивне промене понашања ученика, обуставиће се поступак, осим ако је учињеном повредом забране озбиљно угрожен интегритет другог лица.

**Удаљење ученика из непосредног образовно-васпитног рада**

**Члан 14.**

**У васпитно дисциплинском поступку који је покренут за тежу повреду обавезе ученика** из **члана 83. став 8. тач. 4) и 5) Закона),** односно чл. 8.став 1. тачка 4) и 5) овог Правилникаи повреду забране, ученик може бити удаљен из непосредног образовно-васпитног рада који обухвата обавезну наставу и остале облике образовно-васпитног рада - најкраће пет радних дана, а најдуже до окончања васпитно-дисциплинског поступка.

**Решење о удаљењу ученика** из непосредног образовно-васпитног рада доноси директор школе, након процене тима за заштиту од дискриминације, насиља, злостављања и занемаривања у складу са протоколом поступања у установи у одговору на насиље, злостављање и занемаривање и правилником о друштвено-корисном, односно хуманитарном раду. Пре доношења решења о удаљењу морају се утврдити све чињенице које су од значаја за одлучивање.

Током удаљења, ученик, родитељ, односно други законски заступник је дужан да се **информише о току наставног процеса** и да садржаје програма наставе и учења прати уз употребу наставног материјала који је школа у обавези да достави ученику ради обезбеђивања континуитета у образовању.

Школа је дужна да о удаљењу ученика **обавести надлежни центар за социјални рад** ради заједничког деловања у реализацији појачаног васпитног рада.

Уколико у току трајања васпитно-дисциплинског поступка ученик средње музичке школе, родитељ, односно други законски заступник, поднесе захтев да се ученик испише из школе, директор школе ће у року од два радна дана од дана подношења захтева, донети **решење којим се издавање исписнице одлаже** до окончања васпитно-дисциплинског поступка.

На наведено решење ученик, његов родитељ, односно други законски заступник, **нема право жалбе** али има право на судску заштиту у управном спору.

Подаци о изреченим васпитним и васпитно-дисциплинским мерама морају бити **унети у одговарајући део обрасца преводнице, односно исписнице,** приликом превођења, односно уписивања ученика у другу основну, односно средњу школу у току школске године.

**ВАСПИТНЕ МЕРЕ**

**Члан 15.**

За лакшу повреду обавеза ученика може да се изрекне васпитна мера:

1. опомена,
2. укор одељењског старешине и
3. укор одељењског већа.

Наведене васпитне мере могу се изрећи на основу изјашњавања наставника који остварују наставу у одељењу ученика,у складу са овим Правилником.

Васпитна мера изриче се ученику за лакшу повреду обавезе без вођења васпитно – дисциплинског поступка.

Васпитна мера може да се изрекне ученику ако је Школа претходно предузела неопходне активности појачаног васпитног рада, друштвено-корисног, односно хуманитарног рада из члана 6. овог Правилника.

Ако Школа није претходно предузела неопходне активности из члана 6. овог Правилника., предузеће их пре изрицања мере.

Школа је у обавези да евидентиране изостанке утврди као оправдане или неоправдане одмах, а најкасније у року од осам радних дана од дана повратка ученика на наставу.

**Опомена**

**Члан 16.**

**Опомена** се изриче ученику за неоправдано изостајање са наставе и других облика васпитно-образовног рада до 7 часова у току школске године .

Ученику се изриче васпитна мера опомена и за први пут учињену лакшу повреду обавезе ученика прописану овим Правилником.

Опомену изриче одељењски старешина на часу одељењске заједнице и уписује је у напомену и у ђачку књижицу.

**Укор одељенског старешине**

**Члан 17.**

**Укор одељенског старешине** изриче се ученику за неоправдано изостајање са наставе и других облика васпитно-образовног рада са 8 часова у току школске године.

Укор одељенског старешине изриче се ученику и за учињену лакшу повреду обавеза ученика а већ му изречена опомена по истом основу, под условом да су предузете неопходне мере ради корекције понашања ученика.

Васпитну мера укор одељењског старешине изриче одељењски старешина на часу одељењске заједнице и уписује је у напомену и ђачку књижицу.

Када ученик неоправдано изостане са наставе или других облика васпитно-образовног рада 12 часова , одељенски старешина писмено обавештава родитеља о броју неоправданих изостанака ученика.

**Укор одељењског већа**

**Члан 18.**

**Укор одељењског већа** се изриче ученику за неоправдано изостајање са наставе или других облика васпитно–образовног рада највише 15 часова у току школске године .

Ученику се изриче укор одељенског већа и за учињену лакшу повреде обавезе ученика уколико су му је предходно изречене васпитне мере опомена и укор одељенског старешине за учестало чињење лакших повреда обавеза ученика.

Укор одељењског већа изриче одељењско веће већином гласова свих чланова одељењског већа на предлог одељењског старешине или било ког члана одељењског већа.

Васпитна мера укор одељењског већа уписује се унапомену и у ђачку књижицу.

**ВАСПИТНО-ДИСЦИПЛИНСКЕ МЕРЕ**

**Члан 19.**

Васпитно-дисциплинска мера за учињену тежу повреду обавеза и повреду забране из чл. 110-112 .Закона, изриче се ученику након спроведеног васпитно-дисциплинског поступка и утврђене одговорности.

За тежу повреду обавезе, односно повреду забране, могу да се изрекну васпитно-дисциплинске мере:

1. **за тежу повреду обавеза ученика:**

* укор директора ,
* укор наставничког већа и
* за ученика СМШ искључење ученика из школе **уколико друге изречене мере и активности не доводе до побољшања у понашању ученика**.

1. **за учињену повреду забране** **из чл. 110-112 .Закона:**

* укор директора ,
* укор наставничког већа,
* премештај ученика петог и шестог разреда омш у другу основну школу на основу одлуке наставничког већа, уз сагласност школе у коју прелази, а уз обавештавање родитеља односно другог законског заступника и
* за ученика смш - искључење ученика из школе.

1. **за теже повреде обавеза ученика из члана 83. став 8. тач. 4) и 5) Закона, односно чл. 8 .став 1. тачка 4) и 5) овог Правилника:**

* ученику омш се може изрећи васпитно-дисциплинска мера – премештај у другу основну школу, а
* ученику смш – искључење ученика из школе.

Када се ученику изрекне мера искључење из школе, школа је дужна да о томе обавести надлежни центар за социјални рад, како би предузели мере из своје надлежности.

**Васпитна и васпитно-дисциплинска мера изричу се у школској години у којој је учињена повреда обавезе ученика**.

Када малолетан ученик изврши повреду обавезе, односно забране из чл. 110–112. Закона, школа одмах, а најкасније наредног радног дана од дана сазнања обавештава родитеља, односно другог законског заступника и укључује га у одговарајући поступак.

Наставничко веће доноси одлуку о васпитно-дисциплинској мери искључења ученика из средње школе, а директор решење о искључењу ученика из школе.

Ученик, родитељ, односно други законски заступник има право да поднесе жалбу школском одбору на изречену васпитно-дисциплинску меру за извршену тежу повреду обавезе ученика или за повреду забране из чл. 110-112 .Закона у року од осам дана од дана достављања решења о утврђеној одговорности и изреченој мери.

Школски одбор решава по жалби у року од 15 дана од дана достављања жалбе од стране ученика, родитеља, односно другог законског заступника.

Жалба одлаже извршење решења директора.

Против другостепеног решења о изреченој мери искључења ученика из средње школе ученик, родитељ, односно други законски заступник има право на судску заштиту у управном спору.

**Члан 20.**

**Укор директора** изриче се ученику за неоправдано изостајање са наставе или других облика васпитно-образовног рада, за учињену тежу повреду обавезе ученика и повреду забране из чл. 110-112 .Закона.

Након спроведеног васпитно - дисциплинског поступка, када ученик неоправдано изостане са наставе или других облика васпитно-образовног рада више од 25 часова, а одељенски старешина писмено обавестио родитеља о броју неоправданих изостанака ученика, и утврђене теже повреде обавезе ученика, и након појачаног васпитног рада предузимањем неопходних активности које нису довеле до позитивне промене понашања ученика, директор Школе решењем изриче васпитно дисциплинску меру : укор директора.

**Члан 21.**

**Укор Наставничког већа** изриче се ученику за неоправдано изостајање са наставе, учињене друге тежe повредe обавезе ученика и повреде забране из чл. 110-112 .Закона .

Након спроведеног дисциплинског поступка у којем је утврђено неоправдано изостајање ученика са наставе након изречене васпитно-дисциплинске мере : укор директора , и утврђене теже повреде обавезе ученика, и након појачаног васпитног рада предузимањем неопходних активности које нису довеле до позитивне промене понашања ученика, Наставничко веће доноси, већином гласова присутних чланова, одлуку о изрицању васпитно-дисциплинске мере: укор Наставничког већа.

Одлука Наставничког већа којом се изриче васпитно-дисциплинска мера укор наставничког већа мора да садржи: име и презиме ученика, назив одељења, кратак опис повреде коју је ученик учинио, време и место извршења повреде, врсту повреде, број неоправданих изостанака, датум и број закључка о покретању поступка, извод из записника о саслушању ученика уз присуство родитеља односно другог законског заступника, и свих других учесника и сведока, и друга доказна средства.

На основу одлуке наставничког већа директор школе доноси решење о изрицању васпитно– дисциплинске мере: укор наставничког већа.

**Члан 22.**

**Искључење ученика из средње школе** може да се изрекне ученику за неоправдано изостајање са наставе или других облика васпитно-образовног рада, када су ученику по истом основу већ изречене васпитно-дисциплинске мере: укор директора и укор наставничког већа, за учињену тежу повреду обавеза ученика , за учињену повреду забране из члана 110-112 Закона и за учињену тежу повреду **обавеза ученика из члана 83. став 8. тач. 4) и 5) Закона, односно чл. 8.став 1. тачка 4) и 5) овог Правилника:**

Након спроведеног дисциплинског поступка и утврђене теже повреде обавезе ученика, и након појачаног васпитног рада предузимањем неопходних активности које нису довеле до позитивне промене понашања ученика наставничко веће доноси већином гласова свих чланова, одлуку о изрицању васпитно дисциплинске мере: *искључење из средње школе.*

Одлука наставничког већа којом се изриче васпитно-дисциплинска мера искључење, мора да садржи: име и презиме ученика, назив одељења, кратак опис повреде коју је ученик учинио, време и место извршења повреде, врсту повреде, односно број неоправданих изостанака, датум и број закључка о покретању поступка, извод из записника о усменој расправи изјави ученика датој у присуству родитеља односно другог законског заступника, и свих других учесника и сведока, и друга доказна средства.

На основу одлуке наставничког већа директор школе доноси решење о изрицању васпитно-дисциплинске мере: искључење ученика из школе.

**ВЛАДАЊЕ УЧЕНИКА**

**Описна оцена из владања**

**Члан 23.**

Владање ученика првог разреда основног музичког образовања и васпитања оцењује се у току и на крају првог и другог полугодишта описном оценом која не утиче на општи успех ученика.

Описна оцена из владања ученика у току полугодишта утврђује се на основу:

* учениковог односа према школским обавезама и сопственим правима и обавезама (у потпуности извршава обавезе у школи, углавном извршава обавезе у школи, делимично извршава обавезе у школи , углавном не извршава обавезе, не извршава обавезе у школи).
* понашања према другим ученицима, запосленима у школи и другим организацијамау којима се остварује образовно-васпитни рад, школској имовини и имовини других лица, изреченој васпитној или васпитно-дисциплинској мер, заштити и очувању животне средине (представља позитиван пример другима својим односом, има најчешће коректан однос, понекад се непримерено односи, често има непримерен однос, најчешће има непримерен однос).

Владање ученика од другог разреда основног музичког образовања и васпитања и владање ученика свих разреда средњег музичког образовања и васпитања оцењује се бројчано у току и на крају првог и другог полугодишта и утиче на општи успех.

Ученик се оцењује из владања најмање два пута у току полугодишта.

**Бројчане оцене из владања у току полугодишта за ученика ОМШ**

**Члан 24.**

Појединачна бројчана оцена из владања у току полугодишта утврђује се на основу

1. критеријума,
2. неоправданих изостанака са наставе у току школске године и
3. на основу изречених васпитних и васпитно-дисциплинских мера.

**а) Појединачна бројчана оцена из владања у току полугодишта утврђује на основу следећих критеријума:**

**Члан 25.**

**Оцену примерно (5)** добија ученик који је остварио следеће услове:

– истиче се у извршавању школских обавеза које се односе на наставу и друге облике рада и испуњава их у потпуности и правовремено;

– поштује правила понашања и мере безбедности;

– представља позитиван пример за угледање, истиче се у развоју и неговању атмосфере другарства и конструктивног решавања конфликата у вршњачкој популацији;

– своје ставове брани аргументовано водећи рачуна о осећањима других и усвојеним правилима понашања;

– својим понашањем и иницијативама које покреће, промовише позитивне вредности, толеранцију, хуманост, солидарност и одговорност према себи, другима и окружењу;

– с поштовањем и уважавањем се односи према запосленима у школи и у другим организацијама;

– поштује школску имовину и имовину других;

– има активан однос према очувању и заштити животне средине.

**Оцену врло добро (4)** добија ученик који је остварио следеће услове:

– углавном извршава и испуњава школске обавезе које се односе на наставу и друге облике рада;

– углавном поштује правила понашања и мере безбедности;

– има коректан однос према другим ученицима;

– прихвата и примењује правила у неговању атмосфере другарства и конструктивног решавања конфликата у вршњачкој популацији;

– бранећи своје ставове мање води рачуна о усвојеним правилима понашања и осећањима других;

– својим понашањем и иницијативама подржава и промовише позитивне вредности, толеранцију, хуманост, солидарност и одговорност према себи, другима и окружењу;

– има коректан однос према запосленима у школи и у другим организацијама;

– преузима одговорност за своје поступке и коригује своје понашање након опомене или изречене васпитне мере;

– има коректан однос према школској имовини и имовини других;

– чува животну средину.

**Оцену добар (3)** добија ученик који је остварио следеће услове:

– повремено постоје ситуације када га је потребно опомињати на извршавање школских обавеза које се односе на наставу и друге облике рада;

– делимично поштује правила понашања и мере безбедности;

– повремено постоје ситуације када га је потребно опомињати на обавезност коректног понашања према ученицима;

– повремено постоје ситуације када га је потребно опомињати на правила у неговању атмосфере другарства и конструктивног решавања конфликата у вршњачкој популацији;

– бранећи своје ставове не води довољно рачуна о усвојеним правилима понашања и осећањима других;

– својим понашањем и иницијативама повремено подржава и промовише позитивне вредности, толеранцију, хуманост, солидарност и одговорност према себи, другима и окружењу;

– нема увек коректан однос према запосленима у школи и у другим организацијама;

– прихвата одговорност за своје понашање и коригује га у појачаном васпитном раду, али понавља поступке за које је већ упозорен;

– повремено показује немар према школској имовини и имовини других;

– повремено показује немар према животној средини.

**Оцену задовољавајуће (2)** добија ученик који је остварио следеће услове:

– учестало га је потребно опомињати на извршавање школских обавеза које се односе на наставу и друге облике рада;

– минимално поштује правила понашања и мере безбедности;

– учестало га је потребно опомињати на обавезност коректног понашања према ученицима, при чему углавном изостаје корекција понашања;

– учестало га је потребно опомињати на правила у неговању атмосфере другарства и конструктивног решавања конфликата у вршњачкој популацији, при чему углавном изостаје корекција понашања;

– бранећи своје ставове не води рачуна о усвојеним правилима понашања и осећањима других;

– својим понашањем и иницијативама ретко подржава и промовише позитивне вредности, толеранцију, хуманост, солидарност и одговорност према себи, другима и окружењу;

– не поштује и не уважава запослене у школи и у другим организацијама;

– тешко прихвата одговорност за своје понашање и понавља понашања за која му је изречена васпитна и/или васпитно-дисциплинска мера;

– не чува школску имовину и имовину других;

– показује немар према очувању животне средине.

**Оцену незадовољавајуће (1**) добија ученик који је остварио следеће услове:

– и поред опомена и појачаног васпитног рада не извршава школске обавезе које се односе на наставу и друге облике рада;

– не поштује правила понашања и не придржава се мера безбедности;

– и поред опомена учестало крши правила коректног понашања према ученицима, при чему изостаје корекција понашања;

– и поред опомена учестало крши правила у неговању атмосфере другарства и конструктивног решавања конфликата у вршњачкој популацији, при чему изостаје корекција понашања;

– не поштује личност других ученика и према њима се понаша нетолерантно, угрожавајући и повређујући права и осећања других;

– својим понашањем и иницијативама не подржава и не промовише позитивне вредности, толеранцију, хуманост, солидарност и одговорност према себи, другима и окружењу;

– угрожава и повређује права запослених у школи и у другим организацијама;

– не прихвата одговорност за своје понашање и не поправља своје понашање након појачаног васпитног рада;

– показује деструктивно понашање према школској имовини и имовини других;

– показује деструктивно понашање према животној средини.

Оцене дате на основу наведених критеријума сматрају се појединачним оценама и саставни су део закључне оцене из владања.

**б) Појединачна бројчана оцена из владања у току полугодишта утврђена на основу неоправданог изостајања ученика са наставе и других облика образовно-васпитног рада:**

**Члан 26.**

1) врло добро (4) када неоправдано изостане са 8 часова;

2) добро (3) када неоправдано изостане са највише 15 часова;

3) задовољавајуће (2) када неоправдано изостане са највише 25 часова;

4) незадовољавајуће (1) када неоправдано изостане са 26 и више часова.

**с) Појединачна бројчана оцена из владања ученика у току полугодишта утврђена на основу на основу изречене васпитне и васпитно-дисциплинске мере :**

**Члан 27.**

1. укор одељенског старешине – врло добро (4);
2. укор одељенског већа – добро (3);
3. укор директора – задовољавајуће (2);
4. укор наставничког већа – незадовољавајуће (1).

**Члан 28.**

Оцене дате на основу члана 25, 26 и 27.овог Правилника сматрају се појединачним оценама и саставни су део закључне оцене из владања.

Ученик који је оцењен на основу 26. овог Правилника, не оцењује се на основу члана 27. овог Правилника, уколико је разлог за изрицање васпитне и васпитно-дисциплинске мере неоправдано изостајање ученика.

Школа је у обавези да евидентиране изостанке утврди као оправдане или неоправдане одмах, а најкасније у року од осам радних дана од дана повратка ученика на наставу.

Изузетно, одељењски старешина по прибављеној процени тима за заштиту ученика предлаже одељењском већу смањење закључне оцене из владања на крају другог полугодишта ученику који учини тежу повреду обавезе ученика или повреду забране из чл. 110–112. Закона на крају другог полугодишта, када није могуће водити васпитно-дисциплински поступак.

**Закључна оцена из владања за ученика ОМШ**

**Члан 29.**

Закључну оцену из владања, на предлог одељењског старешине, утврђује одељењско веће.

Закључна оцена из владања утврђује се на крају првог и другог полугодишта, на основу свих појединачних оцена које су унете у дневник од почетка школске године, а у складу са законом.

Закључна оцена из владања не може да буде већа од највеће појединачне оцене уписане у дневник.

Закључна бројчана оцена из владања, не може да буде мања од:

1) примерно (5), ако је аритметичка средина свих појединачних оцена најмање 4,50;

2) врло добро (4), ако је аритметичка средина свих појединачних оцена од 3,50 до 4,49;

3) добро (3), ако је аритметичка средина свих појединачних оцена од 2,50 до 3,49;

4) задовољавајуће (2), ако је аритметичка средина свих појединачних оцена од 1,50 до 2,49.

5) незадовољавајуће (1), ако је аритметичка средина свих појединачних оцена мања од 1,50.

Закључна бројчана оцена на полугодишту не узима се у обзир приликом утврђивања аритметичке средине на крају другог полугодишта.

Уколико је дошло до позитивних промена у понашању ученика, његова закључна оцена из владања може бити већа од аритметичке средине свих утврђених оцена.

Уколико је дошло до негативних промена у понашању ученика, његова закључна оцена из владања може бити мања од аритметичке средине свих утврђених оцена.

Ако одељењско веће не прихвати образложени предлог закључне оцене одељењског старешине, нову оцену утврђује одељењско веће гласањем. Нова оцена утврђује се јавним гласањем већине присутних чланова одељењског већа.

Утврђена оцена евидентира се у напомени, а у записнику одељењског већа шире се образлаже.

Закључна оцена утврђена на одељењском већу уписује се у дневник у предвиђену рубрику.

Ученик, његов родитељ има право да поднесе приговор у складу са Законом.

**Бројчане оцене из владања у току полугодишта за ученика СМШ**

**Члан 30.**

На оцену из владања у току школске године, утичу васпитне и васпитно-дисциплинске мере изречене за лакше повреде ученика прописане општим актом установе, за теже повреде обавеза ученика и за повреде забране, прописане Законом, као и то колико је пута ученик био основано удаљен из непосредног образовно-васпитног рада који обухвата обавезну наставу и остале облике образовно-васпитног рада.

1. За изречену меру укор одељењског старешине ученику се утврђује оцена из владања – врло добро (4)

2. За изречену меру укор одељењског већа ученику се утврђује оцена из владања – добро (3)

3. За изречену меру укор директора ученику се утврђује оцена из владања – задовољавајуће (2)

4. За изречену меру укор наставничког већа ученику се утврђује оцена из владања – незадовољавајуће (1)

**Члан 31.**

Ученику који неоправдано изостаје са наставе, утврђује се оцена из владања у току првог и другог полугодишта, уколико након благовремено предузетих мера и активности појачаног васпитног рада и обавештавања родитеља, није дошло до позитивне промене у понашању ученика.

**Оцену из владања примерно (5**) добија ученик који је остварио следеће услове:

– Истиче се у испуњавању школских обавеза које се односе на наставу и друге облике рада, осим у ситуацијама оправдане спречености;

– Представља пример за угледање у односима које успоставља са запосленима у школи и ученицима;

– Истиче се у развоју и неговању атмосфере другарства и конструктивног решавања конфликата у вршњачкој популацији;

– Својим понашањем и иницијативама које покреће промовише позитивне вредности, хуманост, солидарност и одговорност према себи, другима и окружењу;

**Оцену из владања врло добро (4)** добија ученик који је остварио следеће услове:

– Неоправдано је изостао са наставе осам часова;

– Испуњава школске обавезе које се односе на наставу и друге облике рада, осим у ситуацијама оправдане спречености;

– Показује коректност у односу према запосленима у школи и ученицима;

– Прихвата и примењује правила у неговању атмосфере другарства и конструктивног решавања конфликата у вршњачкој популацији;

– Преузима одговорност за своје поступке, односно коригује своје понашање након опомене или изречене васпитне мере.

**Оцену из владања добро (3)** добија ученик који је остварио следеће услове:

– Неоправдано је изостао са наставе највише петнаест часова;

– Повремено постоје ситуације када га је потребно опомињати на испуњавање школских обавеза које се односе на наставу и друге облике рада;

– Повремено постоје ситуације када га је потребно опомињати на обавезност коректног понашања према запосленима у школи и ученицима; Повремено постоје ситуације када га је потребно опомињати на правила у неговању атмосфере другарства и конструктивног решавања конфликата у вршњачкој популацији;

– Прихвата одговорност за своје понашање и коригује га у појачаном васпитном раду.

**Оцену из владања задовољавајуће (2)** добија ученик који испуњава следеће услове:

– Неоправдано је изостао са наставе највише двадесет пет часова;

– Учестало га је потребно опомињати на испуњавање школских обавеза које се односе на наставу и друге облике рада;

– Учестало га је потребно опомињати на обавезност коректног понашања према запосленима у школи и ученицима, при чему углавном изостаје корекција понашања;

– Учестало га је потребно опомињати на правила у неговању атмосфере другарства и конструктивног решавања конфликата у вршњачкој популацији, при чему углавном изостаје корекција понашања;

– Углавном не прихвата одговорност за своје понашање, због чега изостаје корекција понашања у појачаном васпитном раду;

**Оцену незадовољавајуће (1)** добија ученик који испуњава следеће услове:

– Неоправдано је изостао са наставе више од двадесет пет часова;

– И поред опомена и појачаног васпитног рада не испуњава школске обавезе које се односе на наставу и друге облике рада;

– Учестало крши правила коректног понашања према запосленима у школи и ученицима, при чему изостаје корекција понашања;

– Учестало крши правила у неговању атмосфере другарства и конструктивног решавања конфликата у вршњачкој популацији, при чему изостаје корекција понашања;

– Не прихвата одговорност за своје понашање, односно кршење правила;

– Не поправља своје понашање након појачаног васпитног рада.

Школа је у обавези да евидентиране изостанке ученика утврди као оправдане или неоправдане одмах, а најкасније у року од осам дана од дана повратка ученика на наставу.

**Закључна оцена из владања за ученика СМШ**

**Члан 32.**

Оцена из владања на крају првог и другог полугодишта јесте бројчана, и то: примерно (5), врло добро (4), добро (3), задовољавајуће (2) и незадовољавајуће (1), и свака од наведених оцена утиче на општи успех ученика.

На оцену из става 1. овог члана, утичу васпитне и васпитно-дисциплинске мере изречене за лакше повреде ученика прописане општим актом установе, за теже повреде обавеза ученика и за повреде забране, прописане Законом, као и то колико је пута ученик био основано удаљен из непосредног образовно-васпитног рада који обухвата обавезну наставу и остале облике образовно-васпитног рада.

Закључну оцену из владања утврђује одељењско веће на предлог одељењског старешине на крају првог и другог полугодишта, на основу сагледавања личности и понашања ученика у целини, процењивањем његовог укупног понашања и извршавања обавеза прописаних Законом и изречених васпитних или васпитно-дисциплинских мера, предузетих активности и њихових ефеката, а нарочито на основу његовог односа према:

1) школским обавезама и сопственим правима и обавезама;

2) другим ученицима;

3) запосленима у школи и другим организацијама у којима се остварују поједини облици образовно-васпитног рада;

4) имовини школе, имовини других лица или организацијама у којима се остварују настава или поједини облици образовно-васпитног рада;

5) заштити и очувању животне средине;

6) друштвено-корисном раду и хуманитарним активностима.

Приликом закључивања оцене, одељењско веће узима у обзир и ангажовање ученика у ваннаставним активностима, у складу са школским програмом (слободне активности, ученичка задруга, заштита животне средине, заштита од насиља, злостављања и занемаривања, друштвено-користан рад и хуманитарне активности и програми превенције других облика ризичног понашања, културна активност школе), процењивањем његовог понашања и извршавања обавеза прописаних Законом.

Оцена из владања поправља се на предлог одељењског старешине најкасније на крају првог или другог полугодишта када ученик показује позитивне промене у свом понашању и прихвата одговорност за своје поступке након указивања на непримерено понашање или кроз појачани васпитни рад, након изречене васпитне, односно васпитно-дисциплинске мере.

Уколико је дошло до позитивних промена у понашању ученика, његова закључна оцена из владања може бити већа од аритметичке средине свих утврђених оцена.

Уколико је дошло до негативних промена у понашању ученика, његова закључна оцена из владања може бити мања од аритметичке средине свих утврђених оцена.

**ОДСУСТВО УЧЕНИКА СА НАСТАВЕ**

**Члан 33.**

Родитељ, односно други законски заступник је дужан да правда изостанке ученика, најкасније у року од осам дана од дана престанка спречености ученика да присуствује настави одговарајућом лекарском или другом релевантном документацијом.

Уколико изостанак ученика не правда лекарским оправдањем, документи којима се могу правдати изостанци су потврде државних органа и институција, спортских клубова и других организација као и други документи који потврђују постојање разлога за изостајање ученика.

Да ли ће документе из претходног става које је родитељ доставио сматрати релевантним за правдање изостанака ученика, одељењски старешина цени имајући у виду разлог за изостајање ученика, период школске године у коме су изостанци учињени, раније изостајање ученика са наставе, односно другог облика образовно-васпитног рада у току школске године, да ли учињени изостанци могу да утичу на могућност утврђивања закључних оцена ученика као и друге околности које сматра значајним.

У изузетним случајевима, као релевантан документ за правдање изостанака ученика одељењски старешина може прихватити и писмену изјаву родитеља у којој је образложио разлоге изостајања ученика са наставе, односно другог облика образовно-васпитног рада као и разлоге немогућности прибављања друге документације која потврђује оправданост изостанака ученика.

Уколико се ради о правдању изостанака ученика без лекарског оправдања односно правдању изостанака другом релевантном документацијом до три наставна дана у континуитету одељењски старешина сам одлучује да ли ће изостанак ученика сматрати оправданим.

Уколико се ради о правдању изостанака ученика без лекарског оправдања односно правдању изостанака другом релевантном документацијом преко три наставна дана у континуитету, пре него што донесе одлуку да ли ће изостанак ученика сматрати оправданим одељењски старешина је у обавези да се о томе консултује са директором школе и о том разговору сачини службену белешку.

Ако одељењски старешина одлучи да ученику изостанак не оправда родитељ односно други законски заступник ученика може директору школе поднети захтев за правдање изостанака ученика о коме ће директор школе, након провере чињеница наведених у захтеву, одлучити у најкраћем року.

Родитељ односно други законски заступник ученика је дужан да одмах, а најкасније у року од 48 сати од момента наступања спречености ученика да присуствује настави о томе обавести одељењског старешину.

Одељењски старешина је дужан да обавести родитеља, односно другог законског заступника о ученику који нередовно похађа или је престао да похађа наставу, најкасније два дана од дана престанка похађања наставе.

Уколико родитељ не поступи у складу да ставом 8.овог члана или наступи ситуација из става 9.овог члана Правилника одељењски старешина ће прво телефоном позвати родитеља односно другог законског заступника ученика и покушати да се информише о разлозима његовог одсуствовања.

Након обављеног разговора, одељењски старешина ће сачинити службену белешку у којој ће навести тачно време када је обавио телефонски разговор, број телефона који је позвао као и шта је родитељ односно други законски заступник ученика изјавио у погледу разлога за изостанак ученика.

Ако одељењски старешина није успео телефонским путем да ступи у контакт са родитељем односно другим законским заступником ученика, послаће им писмено обавештење о његовим изостанцима путем поште, са повратницом.

Ако родитељ, односно други законски заступник по пријему обавештења не обезбеди да у року од три дана ученик настави да редовно похађа наставу или не потврди одељењском старешини да је ученик из оправданих разлога спречен да похађа наставу, школа одмах обавештава јединицу локалне самоуправе и надлежну установу социјалне заштите.

Предметни наставник дужан је да обавести одељењског старешину када ученик изостаје са других облика образовно-васпитног рада, а нарочито ако се ради о ученику који је упућен на допунску наставу.

Уколико утврди да не постоји оправдање за изостајање са наставе са других облика образовно-васпитног рада, одељењски старешина дужан је да о томе писмено обавести родитеље односно друге законске заступнике ученика, путем поште са повратницом.

**МАТЕРИЈАЛНА ОДГОВОРНОСТ УЧЕНИКА**

**Члан 34.**

Ученик, његов родитељ односно други законски зступник одговара за материјалну штету коју ученик нанесе Школи, намерно или из крајње непажње, у складу са законом.

Поступак за утврђивање материјалне одговорности ученика покреће директор закључком.

Постојање штете, висину, околности под којима је настала, ко је проузроковао одређује трочлана комисија коју именује директор Школе.

Висина штете утврђује се на основу ценовника или књиговодствене вредности оштећене или уништене ствари, а ако то није могуће комисија процењује штету уз помоћ сручњака.

**Члан 35.**

Директор доноси решење о материјалној одговорности ученика, висини штете и обавези ученика, односно његовог родитеља, односно другог законског заступника, да штету надокнади у одређеном року, а на основу предлога комисије.

Накнада штете уплаћује се на жиро рачун Школе.

Ако ученик, односно родитељ,односно други законски зступник, одбије да штету надокнади, наплата се може тражити путем суда.

Директор може да одлучи да ученик, његов родитељ, односно други законски зступник буде делимично или у целини ослобођен надокнаде штете у случају кад би надокнада довела ученика и његову породицу у тешку материјалну ситуацију.

**Члан 36.**

Ако је штету проузроковало више ученика, утврђује се материјална одговорност сваког ученика посебно.

Уколико се не може утврдити удео сваког ученика у проузроковању штете, сматра се да су сви ученици који су штету проузроковали намерно или из крајње непажње, подједнако одговорни и штету надокнађују солидарно.

**ПРАВНА ЗАШТИТА УЧЕНИКА**

**Члан 37.**

Ученик, његов родитељ, односно старатељ има право да поднесе жалбу школском одбору на изречену васпитно-дисциплинску меру за извршену тежу повреду обавеза ученика или повреду забране из члана 110.112. Закона у року од осам дана од дана достављања решења о утврђеној одговорности и изреченој мери.

Школски одбор решава по жалби у року од 15 дана од дана достављања жалбе од стране ученика, родитеља, односно другог законског заступника.

Жалба одлаже извршење решења директора.

Против другостепеног решења о изреченој мери искључења ученика из средње школе, ученик, његов родитељ, односно други законски заступник има право на судску заштиту у управном спору.

**ПРЕЛАЗНЕ И ЗАВРШНЕ ОДРЕДБЕ**

**Члан 38.**

Овај Правилник ступа на снагу осмог дана од дана објављивања на огласној табли Школе.

**Члан 39.**

Даном ступања на снагу овог Правилника престаје да важи Правилник о правима, обавезама и одговорностима ученика деловодни број 2254 од 27.11.2018.године ( измене и допуне деловодни број 02/8-45 од 22.04.2019.године и измене и допуне деловодни број 02/13-9 од 22.02.2022.године ).

Председник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_

Ђорђе Миладиновић

Правилник је објављен на огласнoј табли Школе дана \_\_\_\_\_\_\_\_\_\_\_\_\_године.

Секретар школе\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Наташа Радаковић